梁小冰陳嘉輝隔23年再合作拍劇 維繫夫妻恩愛全靠男方每日講呢句
熱播中的無綫劇《逆天奇案2》,昨晚(17日)一集劇情峰迴路轉,歷盡不幸的阿蘭(梁小冰飾)最終接受徐仁達(陳嘉輝飾)追求譜黃昏戀。原來仁達以前正是阿蘭親哥哥幫派中的小混混,足足暗戀了阿蘭30多年,直到今時今日重遇阿蘭終鼓起勇氣起表白。原以為阿蘭終可找到幸福,可惜仁達偏偏在此時無辜捲入一單藏槍案,更遭受警方扣查。擔心得六神無主的阿蘭向曾愧對自己的莫Sir(李國麟飾)求助,莫Sir在公在私決定動用O記接手案件,可惜依然未能尋獲對仁達有利證據,阿蘭最終竟決定犧牲自己幫仁達頂罪…..
相隔26年再亮相TVB劇集的梁小冰,昨晚一集與真老公陳嘉輝相隔23年再合作,今次更是兩人第4度演一對!講到與老公嘉輝哥再度合作,小冰笑言兩人默契依舊,並笑言全靠有嘉輝哥做拍檔:「我哋會喺屋企對好晒啲對白,但唔會排戲,因為到現場先演會撞到個火花出嚟。我好多謝佢,佢係睇住你嘅情緒再去交對白,例如會睇住你啲眼淚流晒落嚟,佢先去下一Part(對白),冇一個拍檔係可以事隔咁多年個默契都仲可以喺度。」
小冰又大讚老公專業:「佢好有紀律,唔止準時仲會早到,所有對白都記到滾瓜爛熟,同埋佢係一個好好先生,唔鍾意同人鬧交,同所有人都交流得好好。」小冰笑謂與嘉輝哥合作過的女演員都有讚冇彈:「好似鍾嘉欣、蘇玉華、陳瀅、反骨琪(蔣家旻)佢哋見到我,都會話你老公好正,真係一個好好嘅對手,我真係覺得好幸福。」
嘉輝哥在劇中是一位癡心情長劍、對阿蘭呵護備至,現實中嘉輝哥亦同樣是絕世好男人加愛妻號,小冰受訪時開心分享嘉輝哥每日「冧豬語錄」:「我老公好玩得,每日起身都會話:『你好靚喎』,結婚20幾年都係咁,講嘢好甜,就算我捲到個頭好似包租婆咁,佢都話:『點解可以咁靚』。」
小冰坦言兩人亦有鬧交時,但嘉輝哥僅以一招便能成功收服老婆,小冰透露:「我性格係一有問題就會blablabla講晒出嚟,佢就叫我慢慢講、唔好嬲,同埋叫我可以選擇用另一種方式(表達),例如喺最嬲時唔好講嘢,寫出嚟。以前我就寫晒喺張紙上,寫完幾千字都已經唔嬲啦,依家就轉用WhatsApp。」小冰笑謂兩人結婚多年,現在已經是無聲勝有聲:「依家唔使講嘢都知大家諗咩㗎喇,唔使咁多說話同溝通,呢個就係默契!」
講到劇中差不多由頭喊到落尾,小冰說:「差唔多全部一Take過,最主要係入片場時已經進入個情緒,一個演員必須具備嘅技能就係共情,咁樣你先可以代入到個角色,有好多嘢你冇可能現實生活上經歷到,做演員好玩就係呢啲囉!」昨晚一集尾聲,客串演出記者的鄒凱光為一單槍擊案提供了新線索,令黃智賢飾演的Nic Sir成功找到還嘉輝哥清白的關鍵證據?密切留意今晚播出一集《逆天奇案2》。